CELEX: 62017CN0099
Language: sk
Date: 2017-02-24 00:00:00
Title: Vec C-99/17 P: Odvolanie podané 24. februára 2017: Infineon Technologies AG proti rozsudku Všeobecného súdu (piata komora) z 15. decembra 2016 vo veci T-758/14, Infineon Technologies AG/Európska komisia

29.5.2017   
            
            
               SK
            
            
               Úradný vestník Európskej únie
            
            
               C 168/20
            
         Odvolanie podané 24. februára 2017: Infineon Technologies AG proti rozsudku Všeobecného súdu (piata komora) z 15. decembra 2016 vo veci T-758/14, Infineon Technologies AG/Európska komisia
   (Vec C-99/17 P)
   (2017/C 168/27)
   Jazyk konania: angličtina
   
      Účastníci konania
   
   
      Odvolateľka: Infineon Technologies AG (v zastúpení: M. Klusmann, Rechtsanwalt, T. Lübbig, Rechtsanwalt)
   
      Ďalší účastník konania: Európska komisia
   
      Návrhy odvolateľky
   
   Odvolateľka navrhuje, aby Súdny dvor:
   
               —
            
            
               zrušil rozsudok Všeobecného súdu (piata komora) z 15. decembra 2016, vec T-758/14,
            
         
               —
            
            
               zrušil rozhodnutie Európskej komisie K(2014) 6250 final z 3. septembra 2014 (vec AT.39574 – čipy do kariet) v rozsahu, v akom sa týka Infineon Technologies AG,
            
         
               —
            
            
               subsidiárne znížil pokutu v sume 8 287 000 eur uloženú odvolateľke podľa článku 457 a) rozhodnutia Komisie z 3. septembra 2014 na primeranú sumu,
            
         
               —
            
            
               subsidiárne vrátil vec Všeobecnému súdu na nové konanie,
            
         
               —
            
            
               uložil Európskej komisii povinnosť nahradiť trovy konania.
            
         
      Odvolacie dôvody a hlavné tvrdenia
   
   Odvolateľka v podstate uvádza, že:
   Všeobecný súd neprihliadal na jeho povinnosť vykonať dostatočné preskúmanie sporného rozhodnutia, ako to uvádza článok 263 ZFEÚ, najmä preto, že Všeobecný súd v tejto veci zaujal nesprávny prístup neúplného selektívneho súdneho preskúmania. Napriek všetkým kontaktom, ktoré uvádza rozhodnutie napádané odvolateľkou, Všeobecný súd preskúmal iba menej než polovicu týchto kontaktov, bez poskytnutia dostatočného odôvodnenia, pokiaľ ide o výber konkrétnych kontaktov, ktoré boli alebo neboli preskúmané, a bez akéhokoľvek právneho základu pre taký postup.
   Komisia a Všeobecný súd sa dopustili nesprávneho právneho posúdenia v súvislosti s uplatnením článku 101 ZFEÚ konkrétne kvôli záveru o „všeobecnom“ obmedzení hospodárskej súťaže zámerom na strane odvolateľky, najmä prostredníctvom výmeny informácií o všeobecných trendoch na trhu a predpovedí o cenovom vývoji. Navyše Komisia a Všeobecný súd neprihliadli na podmienky pre stanovenie jediného a pokračujúceho porušenia, ako ich uplatňuje Súdny dvor vo svojej judikatúre.
   Komisia a Všeobecný súd sa dopustili nesprávneho právneho posúdenia v súvislosti s výpočtom pokuty uloženej odvolateľke. Všeobecný súd najmä nezohľadnil účinky vyplývajúce z jeho vlastného neúplného selektívneho preskúmania (keďže overených bolo iba niekoľko sporných kontaktov) a v dôsledku toho neprihliadal na svoju neobmedzenú súdnu právomoc vo vzťahu k uloženej pokute. Všeobecný súd navyše pochybil a neuviedol dostatočné odôvodnenie pre zahrnutie príjmov odvolateľky, ktoré nepochádzali zo SIM, čo viedlo k tomu, že pokuta je nadmerná a neprimeraná.
   Ďalšie tvrdenia sa týkajú niekoľkých skreslení dôkazov zo strany Všeobecného súdu, nesprávneho stanovenia dôkazného bremena, pokiaľ ide o nespoľahlivé dôkazy, a nesprávnych právnych posúdení týkajúcich sa dôkazov, ktoré použila Komisia proti odvolateľke, na čo sa nepoukázalo počas konania pred Komisiou.
   Alternatívne rozsudok obsahuje porušenie zásady proporcionality, najmä v rozsahu v akom Všeobecný súd neposkytol odvolateľke dostatočné zníženie pokuty z dôvodu jej obmedzenej účasti na predmetnom porušení, z dôvodu nedostatočného zohľadnenia poľahčujúcich okolností a z dôvodu, že celková suma pokuty uloženej odvolateľke je neprimeraná.